Publiek gewaarsku oor misdaad by begraafplaseArgieffoto (Foto: cocoparisienne, Pixabay) Die polisie in die Vrystaat is op soek na twee verdagtes, tussen 20 en 25 jaar oud, ná ŉ verkragting by die Botshabelo-begraafplaas in Bloemfontein. “ŉ 53-jarige vrou het Woensdag die begraafplaas omstreeks 16:00 besoek toe die twee verdagtes haar voorgekeer en met ŉ mes gedreig het,” het sers. Sinah Mpakane, woordvoerder van die polisie, gesê. “Hulle het haar gedwing om haar klere uit te trek, en sy het geweier. Hulle het haar daarna met pepersproei in die gesig gespuit en haar om die beurt verkrag.” Die verdagtes het van die toneel gevlug met die slagoffer se selfoon. Die polisie ondersoek ŉ saak van verkragting. Niemand is nog in verband met die voorval in hegtenis geneem nie. Mpakane het gesê die polisie waarsku die publiek oor misdadigers wat moontlik persone by begraafplase kan teiken. “Die gemeenskap word versoek om grafte eerder op Saterdae of Sondae te besoek wanneer dit gewoonlik besiger is weens begrafnisse wat plaasvind,” het sy verduidelik. “Die publiek word ook ontmoedig om begraafplase alleen te besoek, aangesien hulle dan maklike teikens kan word.”